PATVIRTINTA

Trakų r. Lentvario Motiejaus Šimelionio gimnazijos direktoriaus 2016 m. rugsėjo 1 d.

įsakymu Nr. V - 180

**TRAKŲ R. LENTVARIO MOTIEJAUS ŠIMELIONIO GIMNAZIJOS**

**METODINĖS TARYBOS NUOSTATAI**

1. **BENDROSIOS NUOSTATOS**

1. Šiame dokumente pateikiamas gimnazijos metodinės veiklos tikslas, uždaviniai, metodinių grupių ir tarybos funkcijos, metodinės veiklos organizavimo tvarka, reglamentavimas ir koordinavimas.

 2.Šiame dokumente vartojamos sąvokos:

**Metodinė veikla –**mokytojų, vadovų bei kitų specialistų organizuota veikla, vienijanti juos pagal veiklos ir ugdymo sritis, skirta kvalifikacijai ir praktinei veiklai tobulinti keičiantis gerąja pedagogine patirtimi, naujausia metodine bei dalykine informacija.

**Metodinė grupė** – gimnazijoje veikianti mokytojų grupė, sudaryta pagal ugdymo sritį ar dalyką.

**Gimnazijos metodinė taryba (GMT) *–*** gimnazijoje veikianti mokytojų grupė, sudaryta iš metodinių grupių pirmininkų, skyrių vedėjų, direktoriaus pavaduotojų ugdymui, direktoriaus, organizuojanti metodinę veiklą.

 **Metodinė priemonė –**mokytojų ir kitų autorių parengta medžiaga, kurioje perteikiama ugdymo patirtis, rekomenduojama medžiaga mokymui ir mokymuisi.

**Mokymo priemonės**– ugdymo procese naudojamos vaizdinės, techninės, demonstracinės, laboratorinės priemonės, prietaisai, medžiagos, mokomosios kompiuterinės priemonės, specialiųjų poreikių mokinių ugdymui naudojamos originalios ar pritaikytos mokymo priemonės, sporto inventorius.

1. **METODINĖS TARYBOS VEIKLOS TIKSLAS IR UŽDAVINIAI**

 3. Mokytojų metodinės tarybos veiklos tikslas – sudaryti sąlygas nuolat tobulinti kvalifikaciją ir kompetenciją, reflektuoti savo darbą, ieškoti iškilusių problemų sprendimų, aptarti ir skleisti gerąją patirtį, plėtoti pedagoginę saviraišką ir kūrybiškumą, įgyvendinti inovacijas, siekti ugdymo kokybės.

4. Metodinės tarybos veiklos uždaviniai:

4.1. plėtoti metodinį ir dalykinį mokytojų bendradarbiavimą;
4.2. skleisti pedagogines ir metodines naujoves, dalytis gerąja pedagogine patirtimi.

1. **METODINIŲ GRUPIŲ IR METODINĖS TARYBOS STRUKTŪRA, VEIKLOS PRINCIPAI**

5. Metodinės grupės nariai – gimnazijoje veikiančios mokytojų grupės, sudarytos pagal ugdymo sritį ar dalyką, pedagogai.

 6. Metodinei grupei vadovauja pirmininkas, kurį renka metodinės grupės nariai dalyvaujančiųjų balsų dauguma. Metodinių grupių veiklą koordinuoja ugdymo skyrių vedėjai.

7. Metodinės grupės sekretorių metodinės grupės nariai dalyvaujančiųjų balsų dauguma.

 8. Gimnazijos metodinės tarybos nariai – metodinių grupių pirmininkai, skyriaus vedėjai, direktoriaus pavaduotojai ugdymui, direktorius.

 9. Gimnazijos administracija yra informacijos teikėja bendriems sutarimams priimti.

 10. Gimnazijos metodinei tarybai vadovauja iš metodinių grupių pirmininkų dalyvaujančiųjų balsų dauguma išrinktas metodinės tarybos pirmininkas. Gimnazijos metodinė taryba tvirtinama gimnazijos direktoriaus įsakymu.

11. Metodinės tarybos sekretorių renka metodinės tarybos nariai dalyvaujančiųjų balsų dauguma.

12. Metodinės grupės, metodinės tarybos susirinkimus inicijuoja jų pirmininkai.

13. Metodinės grupės, metodinės tarybos susirinkimuose gali dalyvauti kiti specialistai.

14. Metodinės grupės, metodinės tarybos posėdis yra teisėtas, kai jame dalyvauja 2/3 narių. Nutarimai priimami dalyvaujančiųjų balsų dauguma. Jei yra vienodas balsų skaičius, lemia pirmininko balsas.

15. Metodinės grupės, metodinės tarybos veiklos dokumentus saugo jų pirmininkai.

1. **METODINĖS VEIKLOS ORGANIZAVIMAS**

16.Metodinė veikla organizuojama Trakų r. Lentvario Motiejaus Šimelionio gimnazijoje.

17.Gimnazijoje veikia metodinės grupės ir metodinė taryba.

18. Metodinių grupių ir metodinės tarybos veiklą įteisina ir reglamentuoja šie gimnazijos direktoriaus patvirtinti gimnazijos mokytojų metodinės tarybos nuostatai.

1. **METODINIŲ GRUPIŲ IR METODINĖS TARYBOS FUNKCIJOS**

19. Metodinės grupės funkcijos:

19.1. Planuoja ugdymo turinį:

* aptaria mokinių mokymosi poreikius ir susitaria dėl mokomųjų dalykų, dalykų modulių, pasirenkamųjų dalykų galimos pasiūlos;
* atrenka, integruoja ir derina dalykų mokymo turinį;
* sutaria dėl ilgalaikių mokomųjų dalykų planų rengimo principų ir tvarkos;
* parenka vadovėlius ir mokymo priemones, aptaria jų naudojimą;
* įvertina ugdymo procese mokinių sukauptą patyrimą;
* sutaria dėl mokinių pasiekimų ir pažangos vertinimo būdų;
* konsultuojasi tarpusavyje ir su švietimo pagalbos specialistais dėl specialiųjų poreikių mokinių ugdymo bendrosiose klasėse, pedagoginių klausimų sprendimo būdų ir darbo metodikos;
* dalyvauja aptariant mokinių pasiekimus;
* aptaria mokinių elgesio, jų lankomumo gerinimo, mokymosi krūvių optimizavimo klausimus.

19.2. Aptaria kvalifikacijos kėlimo poreikius, juos derina su gimnazijos veiklos tikslais.

19.3. Dalijasi gerąja patirtimi, keičiasi informacija ir bendradarbiauja su gimnazijos ir kitų

mokyklų metodinėmis grupėmis.

19.4. Teikia gimnazijos metodinei tarybai siūlymus dėl ugdymo turinio formavimo ir

ugdymo organizavimo gerinimo.

 20. Gimnazijos metodinės tarybos funkcijos:

 20.1. Nustato mokytojų metodinės veiklos prioritetus.

 20.2. Inicijuoja švietimo naujovių diegimą gimnazijoje.

 20.3. Inicijuoja metodinių grupių bendradarbiavimą derinant ugdymo srities, dalykų, toje pačioje klasėje dirbančių mokytojų ugdymo planavimą, mokinių žinių vertinimą.

 20.4. Inicijuoja gerosios pedagoginės patirties sklaidą. Rengia metodinius seminarus, konferencijas, skleidžia gerąją patirtį gimnazijoje ir už jos ribų.

 20.5. Inicijuoja bendradarbiavimą su mokytojų asociacijomis, kitomis nevyriausybinėmis organizacijomis, švietimo pagalbos įstaigomis.

 20.6 . Prireikus vertina mokytojų metodinius darbus ir praktinę veiklą.

 20.7 . Nustato mokytojų kvalifikacijos kėlimo prioritetus.

 20.8. Kartu su gimnazijos vadovu nagrinėja ir planuoja ugdymo turinį, ugdymo proceso organizavimą bei aprūpinimą, ugdymo kokybę ir ugdymo inovacijų diegimą.

 20.9. Teikia siūlymus metodinėms grupėms dėl veiklos tobulinimo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_